महाराष्ट्र का अहमद नगर जिला देवी अहिल्या बाई होलकर के नाम पर होगा,CM शिंदे का ऐलान
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar. हैदराबाद में 4 युवकों को गिरफ्तार किया गया है। उन पर फेक IT ऑफिसर बनने का आरोप है। पुलिस ने मंगलवार को यह जानकारी देते हुए बताया
महाराष्ट्र के CM एकनाथ शिंदे ने बुधवार को अहमदनगर जिले का नाम बदलकर देवी अहिल्या बाई होलकर के नाम पर रखने का ऐलान किया। बुधवार को ही अहिल्याबाई होलकर की जयंती है। अहमदनगर जिले का नाम बदलने की मांग लगातार की जा रही थी।
आज की अन्य बड़ी खबरें...
तुर्कमेनिस्तान के बाल्कानबाट में भूकंप का झटका, तीव्रता 5.1 आंकी गई, म्यांमार में 5.7 तीव्रता का भूकंप
तुर्कमेनिस्तान के बाल्कानबाट में बुधवार को भूकंप का झटका महसूस किया गया। रिक्टर पैमाने पर भूकंप की तीव्रता 5.1 आंकी गई। भूकंप स्थानीय समय के अनुसार सुबह 9:34 आया। यूनाइटेड स्टेट्स जियोलॉजिकल सर्वे (USGS) ने बताया कि भूकंप का केंद्र 11.1 किमी की गहराई में था। जानमाल के नुकसान की अभी खबर नहीं है।
म्यांमार में भी बुधवार को रिक्टर पैमाने पर 5.7 तीव्रता का भूकंप आया। नेशनल सेंटर फॉर सीस्मोलॉजी (NCS) के अनुसार ​​​​​भूकंप शाम 4.50 बजे आया। इसका केंद्र जमीन से 15 किमी की गहराई में था। जानमाल के नुकसान की खबर नहीं है।
महिला को अलग रह रहे पति और साथियों ने सार्वजनिक रूप से निर्वस्त्र किया
गुजरात के दाहोद जिले में बुधवार को एक महिला को उसके अलग रह रहे पति और कुछ लोगों ने सार्वजनिक रूप से निर्वस्त्र किया। उसके साथ दुर्व्यवहार किया और पीटा। पुलिस ने इस संबंध में तीन अन्य लोगों और एक महिला को गिरफ्तार किया है। 
मुंबई में 20 साल की लड़की को जलाने के आरोप में व्यक्ति गिरफ्तार
मुंबई के धारावी इलाके में 20 साल की लड़की को जलाने के आरोप में नंदकिशोर पटेल को गिरफ्तार किया गया है। महिला का शरीर 70% जल चुका है। फिलहाल उसका इलाज जारी है।
पुलिस ने आईपीसी की धारा 307 के तहत मामला दर्ज कर लिया है और मामले में आगे की जांच कर रही है।
OTT प्लेटफॉर्म को दिखानी होंगी तंबाकू रोधी चेतावनियां, हेल्थ मिनिस्ट्री ने नए नियमों का नोटिफिकेशन किया जारी
केंद्रीय स्वास्थ्य मंत्रालय ने OTT प्लेटफॉर्म पर तंबाकू विरोधी चेतावनियों के लिए नए नियमों की नोटिफिकेशन जारी किया है। इसके तहत अब सभी OTT प्लेटफॉर्म को तंबाकू रोधी चेतावनियां दिखानी पड़ेंगी। अगर कोई प्लेटफॉर्म ऐसा नहीं करता है तो उसके खिलाफ सख्त कार्रवाई की जाएगी।
विस्तारा एक अगस्त से अगरतला-बेंगलुरु रूट पर उड़ान सेवा करेगी शुरू
विस्तारा एक अगस्त से अगरतला और बेंगलुरु के बीच उड़ान सेवा शुरू करेगी। कंपनी के एक अधिकारी ने बुधवार को यह जानकारी दी। उन्होंने कहा कि वर्तमान में इंडिगो और अकासा अगरतला-बेंगलुरु रूट पर तीन उड़ानें संचालित करती हैं। 1 अगस्त से हमारी कंपनी भी इस रूट पर अपनी सेवाएं शुरू करने वाली है।
दरअसल, त्रिपुरा के मुख्यमंत्री माणिक साहा ने नागरिक उड्डयन मंत्री ज्योतिरादित्य सिंधिया से इस रूट पर और उड़ाने शुरू करने की अपील की थी। जिसके बाद यह फैसला आया है।
सेना ने करमारहा सेक्टर में LOC के पास पकड़े 3 आतंकवादी, ड्रग्स और हथियार लेकर घुसपैठ की कर रहे थे
जम्मू कश्मीर के करमारहा सेक्टर में LOC के पास भारतीय सेना ने तीन आतंकवादियों को पकड़ा। ये तीनों नशीले पदार्थों और हथियारों के साथ भारतीय सीमा में घुसपैठ की कोशिश कर रहे थे। फायरिंग में घायल तीनों आतंकवादियों को पुंछ के हॉस्पिटल में इलाज के लिए जाया गया है। इलाके में सर्च ऑपरेशन जारी है।
हिमाचल के चंबा में खाई में गिरी कार, एक की मौत, दो घायल
हिमाचल प्रदेश के चंबा में मंगलवार की रात एक कार खाई में गिर गई। इस हादसे में एक व्यक्ति की मौत हो गई, जबकि दो अन्य लोग गंभीर रूप से घायल हो गए। यह घटना चालोली तहसील के पांगी के शोग नाला के पास हुई।
पुलिस ने बताया कि मृतक की पहचान रजनीश कुमार (29) के रूप में हुई है। दोनों घायलों को इलाज के लिए कुल्लू के स्थानीय अस्पताल ले जाया गया है। घटना के बाद प्रशासन ने मृतक के परिवार को राहत देते हुए 10 हजार रुपए देने की घोषणा की है।
UP को फिर मिला कार्यवाहक DGP, IPS विजय कुमार को सौंपा गया अतिरिक्त कार्यभार
यूपी पुलिस के मुखिया कार्यवाहक DGP आरके विश्वकर्मा का बुधवार को कार्यकाल पूरा हो रहा है। इस बार भी कार्यवाहक DGP ही बनाया गया है। अब विजय कुमार को यह जिम्मेदारी सौंपी गई है। 1988 बैच के IPS विजय कुमार जनवरी 2024 में रिटायर होंगे। इसके बाद स्थायी DGP के नाम पर विचार होगा। शासन ने IPS विजय कुमार को DG विजिलेंस, DG CBCID के साथ ही कार्यवाहक DGP का अतिरिक्त कार्यभार सौंपा है। पूरी खबर पढ़ें...
उत्तराखंड के हरिद्वार में सड़क से उतरकर पलटी बस, 2 की मौत, 4 घायल
उत्तराखंड के हरिद्वार में चंडी चौकी के पास बुधवार सुबह एक बस सड़क से नीचे उतर कर पलट गई। इस हादसे में एक बच्चा सहित दो लोगों की मौत हो गई और चार अन्य गंभीर रूप से घायल हो गए।
SDRF ने बताया कि बस अनियंत्रित होकर मैन रोड से 20 मीटर नीचे गिर गई, जिससे बस कंडक्टर और 10 महीने की एक बच्ची की मौत हो गई है। उत्तराखंड रोडवेज की बस रूपहिया से हरिद्वार जा रही थी। बस में कुल 41 लोग सवार थे। सभी घायलों को अस्पताल में भर्ती कराया गया है।
न्यूजीलैंड के दक्षिणी तट पर भूकंप, 6.2 मापी गई तीव्रता
न्यूजीलैंड के दक्षिणी तट पर भूकंप के झटके महसूस किए गए हैं। US जियोलॉजिकल सर्वे के मुताबिक, इस भूकंप की तीव्रता 6.2 मापी गई। भूकंप का सेंटर जमीन से 33 किलोमीटर नीचे था। सूनामी की तत्काल कोई चेतावनी जारी नहीं की गई है। इस भूकंप में किसी के घायल होने की खबर नहीं है।
NIA ने PFI के फुलवारी शरीफ मामले को लेकर छापेमारी की शुरू, PFI के 25 ठिकानों पर ली जा रही तलाशी
राष्ट्रीय जांच एजेंसी (NIA) ने पॉपुलर फ्रंट ऑफ इंडिया के फुलवारीशरीफ मामले को लेकर बुधवार को छापेमारी शुरू की है। यह तलाशी PFI के कर्नाटक, केरल और बिहार में करीब 25 ठिकानों पर चल रही है। इससे पहले, 6 लोगों को गिरफ्तार किया गया था। मामले में PFI से संबंधित कई आपत्तिजनक लेख और दस्तावेज जब्त किए गए थे।
इससे संबंधित केस पिछले साल 12 जुलाई को बिहार में पटना के फुलवारीशरीफ पुलिस स्टेशन में दर्ज किया गया था। पिछले साल ही 22 जुलाई को NIA ने भी फिर से केस फाइल किया था। पूरी खबर पढ़ें...
हैदराबाद में 4 युवक बने फेक IT ऑफिसर, दुकान से लूटे 17 सोने के बिस्किट; हुए गिरफ्तार
हैदराबाद में 4 युवकों को गिरफ्तार किया गया है। उन पर फेक IT ऑफिसर बनने का आरोप है। पुलिस ने मंगलवार को यह जानकारी देते हुए बताया कि चारों ने मोंडा मार्केट की सिद्धिविनायक दुकान से 60 लाख रुपए के सोने के 17 बिस्किट लूटे हैं। आरोपियों की पहचान रहमान गफूर अतहर, जाकिर गनी अतहर, प्रवीण यादव और आकाश अरुण होविल के रूप में हुई है।
रूस के बेलगोरोद में यूक्रेनी हमला, एक नागरिक की मौत
रूस के बेलगोरोद क्षेत्र में यूक्रेनी हमले में एक नागरिक की मौत हो गई और दो अन्य घायल हो गए। घायलों को अस्पताल में भर्ती कराया गया है, जहां उनका इलाज चल रहा है। बेलगोरोद के गवर्नर व्याचेस्लाव ग्लैडकोव ने यह जानकारी दी।
देश में 40 मेडिकल कॉलेजों की मान्यता रद्द, 150 रडार पर
मानकों पर खरे न उतरने वाले देश के 40 मेडिकल कॉलेजों की मान्यता रद्द कर दी गई है, जबकि 150 मेडिकल कॉलेज रडार पर हैं। नेशनल मेडिकल कमीशन के यूजी बोर्ड को इन मेडिकल कॉलेजों में जांच के दौरान खामियां मिली थीं। इसके बाद ही इनकी मान्यता रद्द की गई। अब तक जिन 40 मेडिकल कॉलेजों की मान्यता रद्द की गई है वे पश्चिम बंगाल, गुजरात, असम, पुडुचेरी, पंजाब, तमिलनाडु, आंध्र प्रदेश और त्रिपुरा के हैं। अन्य मेडिकल कॉलेजों की भी जांच की जा रही है। मेडिकल कॉलेज चाहें तो मान्यता रद्द होने से 30 दिन के अंदर नेशनल मेडिकल कमीशन में अपील कर सकते हैं। इसके बाद दूसरी अपील केंद्रीय स्वास्थ्य मंत्रालय के पास कर सकते हैं। नेशनल मेडिकल कमीशन और मंत्रालय को कॉलेजों की अपील को दो महीने में ही निपटाना होता है।
ओडिशा में बिजली गिरने से 19 गायों की मौत
ओडिशा के गंजाम जिले के भंजनगर के पास बिजली गिरने से 19 गायों की मौत हो गई। स्पेशल रिलीफ कमिश्नर ने जिला कलेक्टर को निर्देश दिया है कि लाभार्थी को प्रति गाय 37500 रुपये की पशु सहायता दी जाएगी।